Езанэ курсым щIэс студентхэм тхьэрыIуэ ящI
Хабзэ хъуауэ, КъБКъУ-м илъэс къэс щагъэлъапIэ Езанэ курсым щIэтIысхьа студентым и махуэр. Мы гъэми апхуэдэ гуфIэгъуэ зэхыхьэ къызэрагъэпэщащ студент ныбжьыщIэхэм папщIэ. Ахэр псори щызэхуашэсащ университетым ТхыдэмкIэ, филологиемрэ СМИ-мкIэ и институтым и унэм, студент гъащIэм зэрыщIидзар, абы хэлъ Iуэхугъуэ гъэщIэгъуэнхэмрэ къэхъукъащIэ хьэлэмэтхэмрэ щыгъуазэ хуащIу. АбыкIэ хъыбар дигъэщIащ университетым и пресс-IэнатIэм и лэжьакIуэ Дол Иннэ.
КъБКъУ-м щылажьэстудент, щIалэ- гъуалэ, творческэ зэгухьэныгъэхэм нэгузыужь программэ купщIафIэ хуагъэхьэзырат ныбжьыщIэхэм. Абы къызэщIиубыдэрт концерт дахэри, еджапIэ нэхъыщхьэм и къудамэхэм я лэжьэкIэхэм яхутепсэлъыхьынри, студент гъащIэм хэлъ щхьэхуэныгъэхэр къахузэIухынри. Институтым и гупэ къилъ утыкум деж къыщызэрагъэпэщат университетым и блэкIар, и нобэр, адэкIэ къыпэщылъ къалэнхэмрэ мурадхэмрэ наIуэ къэзыщI гъэлъэгъуэныгъэ хьэлэмэт. Студент хъуагъащIэхэм яфIэгъэщIэгъуэну зыщаплъыхьащ гъэлъэгъуэныгъэм. Абдеж щылажьэ пщыIэ цIыкIухэм абыхэм къыщащIащ университетым щыIэ гупжьейхэр зыхуэдэр, езыхэм ягу ирихьа гуэрхэми зыхрагъэтхащ.
А псори зэфIэкIа нэужь, езанэ курсым щIэтIысхьа студентхэм тхьэрыIуэ ящIащ. ИтIанэ абыхэм захуигъэзащ КъБКъУ-м и ректорым и къалэнхэр зыгъэзащIэ, университетым щIэныгъэ-къэхутэныгъэ лэжьыгъэмкIэ, къэрал щIыб зэпыщIэныгъэхэмкIэ и проректор Савинцев Алексей. Студент гъащIэм хыхьагъащIэхэм гуапэу ехъуэхъуа нэужь, ар къытеувыIащ еджапIэ нэхъыщхьэм щIалэгъуалэм щIэныгъэфI щызрагъэгъуэтын папщIэ Iэмал псори зэрыщыщыIэм. Савинцевым ныбжьыщIэхэм яритащ студент билетхэр.
Махуэшхуэм хэтар студентхэмрэ абыхэм я егъэджакIуэхэмрэ я закъуэкъым. Iуэхум яфIэфIу зыкърагъэхьэлIат ныбжьыщIэхэм я адэ-анэхэм. Абыхэм псалъэмакъ щхьэпэ ядригъэкIуэкIащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес.
ГуфIэгъуэм и кIэухыу Сокуров Александр и мастерскойм зыкъыщагъэлъэгъуащ КъБКъУ-м уэрэдымкIэ и театр «Амикс» гупым. Абыхэм студентхэм ирагъэлъэгъуащ «Нартхэм я дыгъэ» мюзиклыр.
ТАМБИЙ Линэ.
